**Слово**

**на министър-председателя Пламен Орешарски**

**при откриването на 93-тата академична година в УНСС**

**Уважаеми господин ректор,**

**Уважаеми господин министър,**

**Уважаеми дами и господа преподаватели,**

**Скъпи първокурсници,**

Изпитвам особено вълнение на този първи за вас академичен ден. Спомените ми съвсем не са избледнели, същите по атмосфера церемонии, в това число и първата, на която аз бях участник като първокурсник. Добре си спомням и цялото университетско обучение - тук на същите тези студентски банки, впрочем днес са малко п;о- добри от преди, по- хубави – и усилията, които полагах да усвоя основите на икономическите знания. Няма да забравя и преподавателите ми, дали част от себе си, за да формират мирогледа и икономическото мислене на нас, някогашните студенти. На вас това ви предстои.

 Пред вас е огромният хоризонт на знанието и колкото повече научавате, толкова повече ще се отмества този хоризонт и ще се разширява светът, който предстои да опознавате. Времето само привидно е дълго. Четирите години ще изтекат като миг. Използвайте това време пълноценно, четете и упражнявайте мисълта си, защото е важно да научите колкото може повече, но още по- важно е да изградите мирогледа, да усвоите начина на мислене.

 Висшето образование не е толкова количество знания, колкото точно начин на мислене. Възползвайте се от привилегията да контактувате с вашите преподаватели. Тук, в нашия университет са най- добрите. Въпреки това, не приемайте всичко, което чуете от тях. Формирайте свое мнение за икономическите и обществени тенденции. Запомнете, че готовите знания са само прозорец, през който вие трябва да виждате света на икономиката със собствените си очи.

 Когато аз се обучавах в аулите на този университет, често моите преподаватели се обръщаха към н ас като към бъдещи мениджъри и министри. Тогава ние се усмихвахме скептично. Днес вие не правете същото, когато аз кажа – да, сред вас са бъдещите ни лидери. Затова вашата подготовка е важна не само за вас самите, а за всички нас и за перспективите на нашата страна.

 Моето поколение бе изправено пред много предизвикателства, произтичащи от необходимостта да демократизираме страната си, да я трансформираме от централно управлявана в пазарно организирана. Допуснахме много грешки, не винаги намирахме най- верните решения, понякога бяхме колебливи, друг път избързвахме. Въпреки това успяхме да се приобщим към европейските общности, все още не докрай демократизирани и не напълно адаптирани. От нас всички зависи да продължим да модернизираме страната си, така че да я превърнем в едно по- добро място за живеене, по- точно – от вас. Затова е важно да работите упорито, за да може след време да отправите своето приветствие към вашите деца и да имате повече основания от мен да заявите – пред нас имаше много предизвикателства, ние се справихме и сега нашата страна е достоен член на най- напредналата общност в света.

 **Скъпи колеги,**

Днес е вашият първи академичен ден. Запомнете го като начало на вашия път към успеха – на вас и за всички нас.

 **На добър път.**